**HÉVÍZI Turisztikai Nonprofit Kft**

**2025.01.01-06.30.**

**Hévízi marketing kampányok 2025 első 6 hónapjában**

A Hévízi Turisztikai Nonprofit Kft. tevékenységének fókuszában Hévíz város népszerűsítése áll.   
A 2025. évi marketingmunkában is az online kampányok kapnak kiemelt hangsúlyt, fókuszálva Hévíz hagyományos és növekedési potenciállal rendelkező külpiacaira.

**BELFÖLDI kampányok és eredmények**

Belföldön az év első 6 hónapjában az online jelenlétet erősítettük Google-ADS/YouTube, Facebook/Instagram felületeken.

Visszafogott kampányköltés mellett kezdődött az év első néhány hónapja. A január-februári időszakban online kampányaink fő témája a romantikus wellness pihenés volt, melyben helyet kapott a 100 csók városa rendezvény, továbbá egyéb Valentin-naphoz kapcsolódó ajánlatok. A téli kampányt a koratavaszi foglalást ösztönző, valamint az early bird nyári kampány váltotta fel. A márciustól-májusig tartó időszakban a húsvéti és a március 15-i ünnepi időszakokra, a májusi első hétvégére ( Boldog Békeidők fesztivál ), valamint a pünkösdi időszakra fókuszáltunk. Májusban az early bird foglalási kampányokat felváltották az általános nyári kampányok, melyek a tavaszi foglalást ösztönző tematikákkal párhuzamosan jelentek meg a belföldi palettán. Áprilisban a meglévő kampányokat egy-egy havi tematikus hirdetéssel egészítettük ki. Az első hónapban a Szobakiadók Szövetségének tagjai kaptak lehetőséget a megjelenésre egy áprilisi előfoglalási ajánlattal, ezt követően a hévízi kerékpárosbarát, majd a kutyabarát szálláshelyek és szolgáltatások tematikus kampányokat indítottuk el.

A szállásfoglalást ösztönző kampányokon kívül népszerűsítettük a városi rendezvényeket, online megjelenésekkel folyamatosan jelen vagyunk saját felületeinken kívül a turizmus.com, szallas.hu, programturizmus.hu, csodalatosbalaton.hu és egyéb oldalakon. Egy alkalommal szerepeltünk riporttal a Spirit FM rádióban. Blog oldalunkra 10 cikket írtunk, melyek közül 8-at vett át az Index.hu Blog oldala, kettőt Index.hu főoldali kiemeléssel. Az első fél évben 5 vendéghírlevelet küldtünk ki, melyek olvasottsága átlagosan 42%.

Az első fél évben, óvatos költségvetés mellett 3 print megjelenést kötöttünk le. Júniusban megjelentünk a Balaton FUNZINE magazin nyári, valamint a Story NYÁR különszámában. Május végén a magyarnyelvű, de szlovákiai Új Szó Vasárnap mellékletében olvashattak Hévízről.

**KÜLFÖLDI kampányok és eredmények**

Hévíz jelenléte folyamatos a legfőbb küldőpiacokon. A hévízi imázskampányok Google-ADS/YouTube, Facebook és Instagram felületeken futnak, az évszaknak megfelelő kreatív tartalommal, üzenettel.

Az általános, hévízi, brandépítő kampányokon kívül minden hónapban futottak szállásfoglalást ösztönző kampányok. A külföldi kampányokat egy-egy célrégióban indítottuk, igazodva az évszakhoz és az adott régióban élők jellemző érdeklődési köréhez. Ausztriában Bécs és Graz körzetében vagyunk aktívabban jelen, januárban részt vettünk a bécsi Ferien turisztikai vásáron. Az osztrák jelenlétet kiegészítették a téli időszakban szlovén és horvát kampányok, valamint folyamatosan futnak search, display, carousel, lead, max performance, keresletgeneráló, Youtube kampányok Szlovákiában, Csehországban és Németországban. Júniusban előkészítettük az izraeli kampánycsomagot is, ami végül a nemzetközi helyzetre tekintettel nem indult el. Minden kampányban egyedi, célcsoportra és időszakra optimalizált, saját nyelvű landing-oldalra irányítjuk a látogatókat. Nyomtattunk német nyelvű kis és nagy méretű invitatív kiadványt, valamint 10.000 db Hévíz térképet. További ingyenes hévízi szóróanyagok nyomtatása 2025 második félévében várható.

**NÖVEKEDÉS A HÉVÍZI HONLAPON!**

A 2024-es év első félévéhez képest a heviz.hu honlapon több kampánnyal érintett célcsoportból is nőtt a felhasználók száma. A belföldi célcsoportból érkező látogatók száma 31,57%-kal, a cseh látogatóké 44,58 %-kal, a horvát látogatóké 36,21 %-kal nőtt az előző év ugyanezen időszakához képest. Az osztrák, német, szlovák, szlovén, lengyel látogatók száma átlagosan 23%-kal csökkent az első fél évben, de az év eleji kampányok csak minimális költségvetéssel futottak, a látogatottság a második fél évben, a nagyobb kampány aktivitás miatt várhatóan növekedni fog.

**HÉVÍZIBIVALY DUATLON 4.0**

4. alkalommal szerveztük meg a HévíziBivaly Duatlon versenyt a Hévíz-patakon, ahol minden korábbinál többen vettek részt. Maximális nevezői létszámmal, 250 indulóval rajtolt el március 1-jén Hévízen a 4. HévíziBivaly Duatlon verseny. Az évről-évre népszerűbb megmérettetésre idén 62 egyéni induló, 65 két fős és 18 három fős csapat nevezett. A versenyzők kenukkal, kajakokkal, SUP-okkal teljesítették a 10 km-es vízi távot Hévíztől Fenékpusztáig, majd bivalyerővel futottak vissza a patak melletti töltésen Hévízre. A versenyre az ország minden részéről érkeztek sportolók és családtagok, akik végül a Hévízi Tófürdő Lótusz-teraszán készíthettek csodás közös fotókat. A rendezvény egyre népszerűbb és segít abban, hogy megmutassuk Hévíz egy másik, sportosabb, fittebb arcát.

**A TOURINFORM IRODA EREDMÉNYEI**

A hévízi Tourinform Irodát az év első felében 11.288 fő kereste fel személyesen. Ez 5.022 fővel több, mint a tavalyi év ugyanezen időszakában. Ebből 4.570 fő volt magyar, míg a többi vendég külföldről érkezett. 1.419-en telefonon, 1.182-en E-mailben kértek segítséget. A Tourinform Iroda bevétele június végéig 7.325.300 Ft, melyből 6.830.400 Ft a kerékpárbérlésből adódott. Az idei első félév bevétele 47%-kal magasabb a tavalyi év azonos időszakához képest. Az irodában jelenleg 3 fő teljes munkaidős kolléga dolgozik, és az év minden napján nyitva tartanak.

**Összefoglaló táblázat a hirdetések eredményeiről 2025 január-június hónapokban**

|  |  |  |
| --- | --- | --- |
| ORSZÁG | KAMPÁNY TÍPUS | EREDMÉNY |
| Magyarország | Google ADS/YouTube | 2.063.079 megjelenés |
| Facebook/Instagram | 4.721.326 megjelenés |
| Rádió – Spirit FM | 1 riport |
| Print – Balaton Funzine | 150.000 példány |
| Print - Story NYÁR különszám | 128.532 elérés |
| iloveheviz Blog | 10 cikk – 13.459 pv |
| Németország | Google ADS/YouTube | 204.939 megjelenés |
| Facebook/Instagram | 430.824 megjelenés |
| Ausztria | Google ADS/YouTube | 968.198 megjelenés |
| Facebook/Instagram | 652.881 megjelenés |
| Ferien Messe Wien | 36.000 látogató / 4 nap |
| Csehország | Google ADS/YouTube | 997.305 megjelenés |
| Facebook/Instagram | 721.514 megjelenés |
| Szlovákia | Google ADS/YouTube | 1.005.270 megjelenés |
| Facebook/Instagram | 1.121.207 megjelenés |
| Print – Új Szó/Vasárnap | 1/1 oldal – 26.000 olvasó |
| Szlovénia | Google ADS/YouTube | 290.738 megjelenés |
| Horvátország | Google ADS/YouTube | 813.668 megjelenés |
| Lengyelország | Facebook/Instagram | 128.828 megjelenés |

A fenti táblázat nem tartalmazza a heviz.hu honlap oldalmegtekintéseinek számát (774.653pv), továbbá a Facebook, Instagram, TikTok, YouTube oldalaink organikus elérését és posztjaink darabszámát, amik meghaladják a 630 posztot/bejegyzést/videót és az 6.680.000 elérést.